REPUBLIKA HRVATSKA

DRŽAVNOODVJETNIČKO VIJEĆE

OBRAZLOŽENJE UZ NACRT PRAVILNIKA O IZMJENAMA I DOPUNAMA PRAVILNIKA O NAČINU I PROVOĐENJU TE OCJENJIVANJU PISANOG ISPITA I USMENOG RAZGOVORA

Nacrtom Pravilnika o izmjenama i dopunama Pravilnika o načinu i provođenju te ocjenjivanju pisanog ispita i usmenog razgovora, u dijelu koji se odnosi na ocjenjivanje kandidata u postupku imenovanja za mjesto zamjenika Glavnog državnog odvjetnika Republike Hrvatske, otklanjaju se uočeni problemi i nedorečenosti u primjeni važećeg Pravilnika (Narodne novine, broj 140/13, 128/15). Za istaknuti je da se detaljnije i jasnije razrađuje postupak imenovanja u svim situacijama kada se kao kandidati za mjesto zamjenika Glavnog državnog odvjetnika Republike Hrvatske ne prijavljuju isključivo državnoodvjetnički dužnosnici (u potonjem slučaju se postupak imenovanja provodi sukladno odredbama Zakona o državnom odvjetništvu). Naime, u takvim situacijama, kada se kao kandidati za mjesto zamjenika Glavnog državnog odvjetnika Republike Hrvatske, prijavljuju, pored državnoodvjetničkih dužnosnika i suci, odnosno druge osobe koje ispunjavaju uvjete iz članka 158.a Zakona o državnom odvjetništvu (Narodne novine, broj 76/09, 153/09, 116/10, 145/10, 57/11, 130/11, 72/13, 148/13, 33/15, 82/15), Državnoodvjetničko vijeće je u obvezi, na temelju objektivnih kriterija (bodova iz ocjene obnašanja pravosudne dužnosti, odnosno bodova ostvarenih na provjeri znanja i razgovoru), sačiniti listu prvenstva kandidata i donijeti odluku o imenovanju zamjenika Glavnog državnog odvjetnika Republike Hrvatske. Uzimajući u obzir situacije u kojima se za mjesto zamjenika Glavnog državnog odvjetnika Republike Hrvatske javljaju kandidati koji obnašaju pravosudnu dužnost koji su ocijenjeni primjenom različitih kriterija, kao i kandidati koji ocjene obnašanja pravosudne dužnosti nemaju (niti su ih mogli imati) jer nisu radili na poslovima koji se ocjenjuju prema kriterijima za ocjenjivanje pravosudnih dužnosnika, valjalo je nacrtom Pravilnika detaljnije razraditi postupak usklađivanja rezultata (odnosno bodova) svake od navedenih kategorija kandidata, kako bi takvi usklađeni rezultati mogli biti uvršteni u listu prvenstva kandidata, koja prethodi odluci Državnoodvjetničkog vijeća o imenovanju zamjenika Glavnog državnog odvjetnika Republike Hrvatske.

 Ujedno, nacrtom Pravilnika o izmjenama i dopunama Pravilnika o načinu i provođenju te ocjenjivanju pisanog ispita i usmenog razgovora, u dijelu koji se odnosi na provođenje postupka imenovanja zamjenika u općinskom državnom odvjetništvu za kandidate koji su završili Državnu školu za pravosudne dužnosnike, odredbe važećeg Pravilnika se usklađuju sa Zakonom o izmjenama i dopunama Zakona o državnom odvjetništvu (Narodne novine, broj 82/15) i Zakonom o izmjenama i dopunama Zakona o Pravosudnoj akademiji (Narodne novine, broj 82/15), te se otklanjaju uočene nedorečenosti u primjeni važećeg Pravilnika.